SKRIFTLIG FORESPØRGSEL E-4073/00

af Gabriele Stauner (PPE-DE) til Kommissionen

(10. januar 2001)

Om: Mystisk advokat i Edith Cressons tjeneste

Det tyske nyhedsmagasin Der Stern bragte den 25. maj 2000 en artikel om advokat Timm Riedinger under overskriften Mystisk advokat. Riedinger skal have været ansat hos den tidligere forskningskommissær Edith Cresson og for hende have varetaget projekter for Kommissionen. Ifølge artiklen fandt Kommissionen i sin tid ingen spor af denne jurist i sine akter.

Kan Kommissionen oplyse, hvad den i mellemtiden har gjort for at finde ud af, om Edith Cresson rent faktisk havde givet advokaten til opgave at beskæftige sig med projekter for Kommissionen?

Kan Kommissionen i givet fald oplyse følgende:

a) Hvilke projekter drejede det sig om?

b) Af hvem og i hvilken form Riedinger blev betalt for sine tjenesteydelser?

c) Var hans virksomhed for Kommissionen forenelig med bestemmelserne i EF-traktatens artikel 213, særlig bestemmelsen om, at Kommissionens medlemmer udfører deres hverv i fuldkommen uafhængighed?

d) Agter Kommissionen at rejse sag ved EF-Domstolen mod Edith Cresson for pligtforsømmelse?

Svar afgivet på Kommissionens vegne af Neil Kinnock

(21. februar 2001)

a) og b) Kommissionen har foretaget en undersøgelse for at fastslå, om Timm Riedinger skulle have arbejdet for de tjenestegrene, der i perioden fra 1995 til 1999 henhørte under Edith Cressons ansvarsområde.

Denne undersøgelse har hidtil givet følgende resultater:

1. Der blev i begyndelsen af 1996 indgået en kontrakt mellem Generaldirektoratet for Forskning og Timm Riedinger om en indledende gennemførlighedsundersøgelse vedrørende oprettelsen af et europæisk institut for sammenlignende ret. I juli 1995 var der hertil blevet afsat en forpligtelsesbevilling på 11 000 EUR. Det fremgår af sagen, at denne undersøgelse aldrig er blevet gennemført, og at der ikke er foretaget nogen udbetalinger.

2. Det Fælles Forskningscenter havde udarbejdet en kontrakt om en gennemførlighedsundersøgelse vedrørende oprettelsen af et net mellem centrene for fremtidsstudier i Centraleuropa og Fællesskabet. Ifølge de oplysninger, der på nuværende tidspunkt foreligger for Kommissionen, er denne kontrakt imidlertid aldrig blevet underskrevet, og det beløb på 84 200 EUR, der var blevet afsat hertil pr. 1. juni 1995, er ikke blevet udbetalt. Forpligtelsen blev annulleret i 1999.

3. I 1996 blev der indgået en kontrakt til et beløb på 10 500 EUR mellem det tidligere GD XXII og et advokatkontor. Denne kontrakt skulle dække omkostningerne til rejse og ophold i forbindelse med ledsagelse af Edith Cresson på en tjenesterejse i Sydafrika og honorar for Timm Riedingers udarbejdelse af en rapport. Denne rapport vedrørte de retlige forhold i forbindelse med udsendelsen af unge europæiske læger til Sydafrika som led i den europæisk volontørtjenesteordning. Ifølge sagsakterne skulle denne kontrakt ikke være blevet opfyldt og ikke have givet anledning til nogen udbetaling.

4. Der er ved at blive indledt en administrativ undersøgelse for at kaste lys over omstændighederne ved indgåelsen af disse kontrakter, og OLAF er blevet underrettet om sagen.

c) og d) Indtil konklusionerne af denne undersøgelse foreligger, finder Kommissionen ikke, at tiden er inde til spørgsmålene i punkt c) og d).